ལྷག་པར་དུ་བོད་ཀྱི་སངས་རྒྱས་པའི་ཆོས་འདི་དེང་གི་ཆར་རྒྱ་ནག་ནང་གི་ཤེས་ཡོན་ཅན་དང།སློབ་གྲྭ་ཆེན་མོའི་དགེ་རྒན་ཚོས་ང་ཚོའི་ནང་པའི་ཚན་རིག་དང་ལྟ་གྲུབ་སྐོར་གྱི་དེབ་སོགས་མང་པོ་ཐོན་ཡོད་པ་སློབ་གྲྭ་ཆེན་མོ་དེ་འདྲའི་ནང་ཡིག་ཆ་དེ་དག་སླེབས་ཐུབ་ཀྱི་ཡོད།བོད་ཀྱི་ཆོས་ལ་དམིགས་བསལ་དོ་སྣང་བྱེད་མཁན་ཚོས་བོད་ཡིག་བསླབ་རྒྱུའི་འབད་བརྩོན་བྱེད་ཀྱི་ཡོད།ཤེས་སོང་ངམ།ཕྱོགས་གཅིག་ནས་རྒྱ་ནག་སྲིད་གཞུང་གིས་བོད་ཡིག་རྩ་མེད་བཟོ་རྒྱུའི་བསམ་བློ་གཏོང་གི་ཡོད་པ་དང།ཤེས་ཡོན་ཅན་གྱིས་བོད་ཡིག་བསླབ་རྒྱུར་དོ་སྣང་བྱེད་ཀྱི་ཡོད་པ་དེས་བདེན་པའི་མཐའ་གསལ་ཡོང་གི་ཡོད།རིམ་པས་རིམ་པས་རྒྱ་ཕྱོགས་ནས་བསམ་བློ་གུ་ཡངས་པོ་བཏང་བ་ཡིན་ན་བོད་ཀྱི་ཆོས་དང་རིག་གཞུང་འདི་བོད་མིའི་ཁེ་ཕན་ཙམ་དུ་མ་ཟད།རྒྱ་མི་རིགས་ཀྱི་ཁེ་ཕན་ལའང་ཐུག་ཡོད་པ།དེ་དག་རིམ་པས་གསལ་པོ་ཆགས་ཀྱི་རེད་དྲན་གྱི་འདུགའཛམ་བུ་གླིང་འདིའི་ཐོག་ངོས་ཀྱིས་རྟག་པར་བརྗོད་པ་ནི།དེ་སྔ་ཡིན་ན་བོད་ཀྱི་སངས་རྒྱས་པའི་ཆོས་འདི་བླ་མའི་ཆོས་ལུགས་ཞེས་བརྗོད་ཀྱི་ཡོད།བར་སྐབས་ནས་བླ་མའི་ཆོས་ལུགས་ཟེར་བའི་མིང་དེ་བེད་སྤྱོད་བྱེད་མཁན་ཧ་ཅང་ཉུང་ཉུང་རེེད།དེང་བོད་ཀྱི་སངས་རྒྱས་པའི་ཆོས་འདི་དཔལ་ན་ལེནྡྲའི་ཆོས་བརྒྱུད་དྲི་མ་མེད་པ་ཞིག་རེད་ཅེས་མང་པོས་དེ་ལ་དོ་སྣང་བྱེད་ཀྱི་ཡོད།སྐབས་ཤིག་ཨ་རི་ནུབ་ཕྱོགས་ཁུལ་དུ་ས་གནས་དེ་གའི་བོད་པ་གང་འཚམ་དང།ཕྱི་རྒྱལ་བ་མང་པོ་ཞིག་འདུག་པར་ངོས་ཀྱིས་དེ་སྔ་བླ་མའི་ཆོས་ལུགས་ཞེས་པའི་ཞྭ་མོ་འདི་གྱོན་ནས་བསྡད་པ་ཡིན།ད་ཞྭ་མོ་འདི་ཕུད་ནས་དེང་གི་ཆར་བོད་ཀྱི་སངས་རྒྱས་པའི་ཆོས་འདི་དཔལ་ནཱ་ལེནྡྲའི་མཁས་པའི་དབང་པོ་ཚོས་གཏན་ལ་ཕབ་པའི་ལེགས་བཤད་འདི་འཛིན་མཁན་ཆགས་ཡོད་ཅེས་འགྲེལ་བཤད་བརྒྱབ་པ་ཡིན།དེ་རྗེས་ངོས་ཀྱིས་ཀྲོག་ཀྲོག་ལྟ་བུ་བྱས་ཏེ།དེ་སྔ་ང་ཚོར་དཔལ་ནཱ་ལེནྡྲའི་ཆོས་བརྒྱུད་རེད་ཅེས་འཆད་མཁན་མེད།ཇོ་བོ་རྗེའི་མཚན་དང།སོ་སོའི་བླ་རབས་ཚོ་བཤད་པ་མ་གཏོགས་མེད།དཔལ་ནཱ་ལེནྡྲའི་ཆོས་བརྒྱུད་ཅེས་མཚན་གོང་དུ་བཏེགས་ནས་བོད་ཀྱི་སངས་རྒྱས་པའི་ཆོས་འདི་དཔལ་ནཱ་ལེནྡྲའི་ཆོས་བརྒྱུད་རེད་ཅེས་པ་འདི་ཕལ་ཆེར་ངས་ཨུ་ཚུགས་བརྒྱབ་ནས་བཤད་པ་དེ་འདྲ་ཆགས་ཡོད།